Kommissionens beslutning

af 9. august 2001

om ydelse af produktionsstøtte for spiseoliven i Spanien

(meddelt under nummer K(2001) 2488)

(Kun den spanske udgave er autentisk)

(2001/650/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer(1), senest ændret ved forordning (EF) nr. 1513/2001(2), særlig artikel 5, stk. 4, og

ud fra følgende betragtninger:

(1) Artikel 5, stk. 4, i forordning nr. 136/66/EØF giver medlemsstaterne mulighed for at tildele spiseoliven en del af deres nationale garantimængder og en del af deres olivenolieproduktionsstøtte på betingelser, som Kommissionen skal godkende efter proceduren i artikel 38.

(2) Spanien har indgivet en ansøgning for produktionsårene 2001/02 til 2003/04, og betingelserne for ydelse af støtten bør fastsættes.

(3) Det bør fastsættes, at støtten ydes til producenter af spiseoliven, der er forarbejdet af oliven fra olivenplantager i Spanien, og anføres, på hvilke betingelser støtten kan ydes.

(4) Forarbejdningsperioden bør fastsættes fra den 1. september til den 31. august. Oliven, der har undergået en første behandling i saltlage i mindst 15 dage, og som er definitivt fjernet fra saltlagen, eller af mangel på denne behandling en passende behandling, der gør dem egnet til konsum, bør anses for forarbejdet.

(5) Vægten af de forarbejdede spiseoliven, der har ret til støtte, samt ækvivalensen mellem forarbejdede spiseoliven og olivenolie bør bestemmes for at beregne enhedsstøtten for spiseoliven og forvalte de nationale garantimængder.

(6) De virksomheder, der forarbejder spiseoliven, bør godkendes på betingelser, der nærmere skal fastsættes.

(7) Der bør fastsættes bestemmelser for kontrol af støtten til spiseoliven. I disse bestemmelser skal der bl.a. stilles krav om, at producenten afgiver dyrkningserklæring om spiseoliven, og at forarbejdningsvirksomhederne meddeler de olivenmængder, der er leveret af producenterne, og som har forladt forarbejdningskæden, samt fastsættes forpligtelser for de udbetalende organers kontrol. Der bør fastsættes bøder for producenter af spiseoliven i tilfælde af erklæringer, der afviger fra de forhold, som blev konstateret under en kontrol.

(8) Data til beregning af den støtte, der skal ydes producenter af forarbejdede spiseoliven, bør fastlægges. Der kan ydes et forskud på støtten på visse betingelser.

(9) Spanien bør meddele Kommissionen de nationale foranstaltninger, der træffes for at anvende denne beslutning, samt de data, der anvendes til beregning af forskuddet på støtten og den endelige støtte.

(10) De i denne beslutning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

VEDTAGET FØLGENDE BESLUTNING:

Artikel 1

For produktionsårene 2001/02 til 2003/04 for olivenolie bemyndiges Spanien til at yde en produktionsstøtte for spiseoliven på de i denne beslutning fastsatte betingelser.

Artikel 2

1. Produktionsstøtten for spiseoliven ydes til en producent af oliven, der stammer fra en olivenplantage i Frankrig, og som leveres til forarbejdning til spiseoliven i en virksomhed, der er godkendt med henblik herpå.

2. For hvert produktionsår for olivenolie ydes støtten for spiseoliven, der forarbejdes fra den 1. september i det foregående produktionsår til den 31. august i det pågældende produktionsår.

3. I denne beslutning forstås ved forarbejdede spiseoliven oliven, der i mindst 15 dage har undergået en første behandling i saltlage, og som er definitivt fjernet fra saltlagen, eller af mangel på denne behandling en passende behandling, der gør dem egnet til konsum.

Artikel 3

1. Ved beregning af enhedsstøtten for spiseoliven og forvaltning af de nationale garantimængder for olivenolie anses 100 kg forarbejdede spiseoliven for ækvivalent med 11,5 kg olivenolie, der har ret til den i artikel 5 i forordning nr. 136/66/EØF fastsatte produktionsstøtte.

2. Vægten af forarbejdede spiseoliven, der skal tages i betragtning, er de hele olivens drænede nettovægt efter forarbejdning, eventuelt knuste, men ikke udstenede.

Artikel 4

1. Et godkendelsesnummer tildeles de virksomheder, som:

- indgiver en godkendelsesansøgning senest den 30. september i det foregående produktionsår, der er ledsaget af de i stk. 2 omhandlede oplysninger og de i stk. 3 omhandlede forpligtelser

- markedsfører forarbejdede spiseoliven, der eventuelt har undergået andre tilberedninger

- råder over anlæg, der mindst kan forarbejde 30 t oliven om året på øerne og 50 t oliven om året i de andre zoner.

2. Godkendelsesansøgningen omfatter mindst:

- en beskrivelse af de tekniske forarbejdnings- og lageranlæg med angivelse af deres kapaciteter

- en beskrivelse af tilberedningsmåderne for forarbejdede spiseoliven, der markedsføres, med angivelse for hver af dem af gennemsnitsvægten af de forarbejdede spiseoliven pr. kg tilberedt produkt

- en detaljeret oversigt over lagrene af spiseoliven på de forskellige tilberedningsfaser og pr. tilberedningsmåde pr. 1. september i det foregående produktionsår.

3. Med henblik på godkendelse forpligter virksomheden sig til at:

- modtage, behandle og oplagre særskilt dels spiseoliven, der er beregnet til at modtage støtte, og dels spiseoliven, der stammer fra tredjelande, og spiseoliven, der ikke vil modtage støtte

- føre et lagerregnskab over spiseoliven, der er forbundet med finansregnskabet, med angivelse for hver dag af:

a) de indgåede mængder oliven for de enkelte partier med angivelse af producenten af hvert parti

b) de mængder oliven, der er under forarbejdning, og de forarbejdede mængder spiseoliven, jf. artikel 2, stk. 3

c) de mængder spiseoliven, hvis tilberedning er afsluttet

d) de mængder spiseoliven, der er udgået fra virksomheden pr. tilberedningsmåde med angivelse af modtagerne

- levere den i artikel 2, stk. 1, omhandlede producent og det ansvarlige organ de i artikel 6 omhandlede dokumenter og oplysninger på de dér angivne betingelser

- underkaste sig enhver kontrol, der er fastsat i forbindelse med ordningen i denne beslutning.

4. Godkendelsen afvises eller trækkes straks tilbage for den virksomhed, der:

- ikke opfylder eller ikke længere opfylder godkendelsesbetingelserne, eller

- forfølges af myndighederne for uregelmæssigheder med hensyn til den ordning, der er fastsat i forordning nr. 136/66/EØF, eller

- blev straffet for en overtrædelse af nævnte forordning i løbet af de sidste 24 måneder.

Artikel 5

Med henblik på ydelse af produktionsstøtte for spiseoliven indgiver producenten senest den 1. december i det igangværende produktionsår en supplerende erklæring ud over dyrkningserklæringen for produktionsstøtten for olivenolie eller eventuelt en ny erklæring, der for spiseoliven giver alle de oplysninger, der i nævnte dyrkningserklæring er fastsat for olivenolie.

Er de pågældende oplysninger allerede fremlagt og ikke ændret, begrænses den supplerende erklæring til henvisninger til den pågældende dyrkningserklæring og de pågældende marker.

Erklæringerne om spiseoliven indlæses i den alfanumeriske database, der er fastsat for ordningen for produktionsstøtte for olivenolie.

Artikel 6

1. Den godkendte virksomhed udsteder den i artikel 2, stk. 1, omhandlede producent efter leveringen af hans sidste parti, men senest den 30. juni en leveringsattest med angivelse af nettovægten af de oliven, der er indgået til virksomheden. Senest en måned efter leveringen af hans sidste parti, men senest den 30. juni en leveringsattest med angivelse af nettovægten af de oliven, der er indgået til virksomheden.

Attesten underbygges med alle dokumenter om vægten af de leverede olivenpartier.

2. Den godkendte virksomhed meddeler det ansvarlige organ og kontrolkontoret:

a) inden den 10. hver måned:

- de mængder oliven, der indgik, var under forarbejdning og blev forarbejdet som defineret i artikel 2, stk. 3, i den foregående måned

- de mængder oliven, der blev tilberedt og udgik fra virksomheden pr. tilberedningsmåde i den foregående måned

- summen af de i de to første led omhandlede mængder og lageroversigten ved udgangen af den foregående måned

b) inden den 1. juli navnelisten over de i artikel 2, stk. 1, omhandlede producenter for den i artikel 2, stk. 2, fastsatte forarbejdningsperiode, og de mængder, som den i stk. 1 omhandlede attest blev udstedt til dem for

c) inden den 1. juni i det følgende produktionsår den samlede mængde, der blev leveret i den i artikel 2, stk. 2, fastsatte forarbejdningsperiode, og den samlede tilsvarende forarbejdede mængde.

Artikel 7

1. Producenten af spiseoliven indgiver direkte eller indirekte til det ansvarlige organ inden den 1. juli i indeværende produktionsår en støtteansøgning med angivelse af mindst:

- navn og adresse

- beliggenheden af de bedrifter og marker, hvor oliven blev høstet, med reference til den pågældende dyrkningserklæring

- den godkendte virksomhed, hvor oliven blev leveret.

Ansøgningen ledsages af den i artikel 6, stk. 1, omhandlede leveringsattest.

Ansøgningen ledsages eventuelt af en ansøgning om forskud på støtten.

2. For sen indgivelse af en støtteansøgning medfører en nedsættelse på 1 % pr. forsinket arbejdsdag af den støtte, som producenten ville have haft ret til, hvis ansøgningen var blevet indgivet rettidigt. Ved en forsinkelse på over 25 dage afvises ansøgningen.

Artikel 8

1. Inden den endelige udbetaling af støtten foretager det ansvarlige organ den nødvendige kontrol for at efterprøve:

- de mængder spiseoliven, som leveringsattesterne blev udstedt for

- de forarbejdede mængder spiseoliven og deres fordeling pr. producent.

Kontrollen omfatter:

- flere fysiske inspektioner af de oplagrede varer samt en efterprøvning af de godkendte virksomheders regnskab

- en forøgelse af efterprøvningerne af støtteansøgningerne med hensyn til de olivendyrkere, der ansøger om støtte både for spiseoliven og olivenolie.

2. Spanien træffer alle de nødvendige foranstaltninger for at kontrollere, om:

- retten til produktionsstøtte for spiseoliven overholdes

- oliven, der er indgået til en virksomhed, der er godkendt i forbindelse med denne beslutning, udelukkes fra retten til produktionsstøtte for olivenolie

- der indgives flere støtteansøgninger for de samme oliven.

3. Uden at dette berører de sanktioner, som Spanien har fastsat, ydes der ingen støtte til den i artikel 2, stk. 1, omhandlede producent, hvis erklæring som omhandlet i artikel 5 eller støtteansøgning som omhandlet i artikel 7 viser sig at være i modstrid med de forhold, der blev konstateret under en kontrol. Artikel 15 i Kommissionens forordning (EF) nr. 2366/98(3) anvendes dog med de fornødne ændringer.

Artikel 9

1. Hver producent som omhandlet i artikel 2, stk. 1, kan modtage et forskud på den støtte, der er ansøgt om. Forskuddet på støtten er lig med det i artikel 17a, stk. 1, i Rådets forordning (EØF) nr. 2261/84(4) omhandlede enhedsbeløb, multipliceret med den mængde olivenolie, der efter artikel 3, stk. 1, svarer til mængden af forarbejdede spiseoliven.

I forbindelse med forskuddet til producenten fastlægges mængden af forarbejdede spiseoliven ved at multiplicere den mængde, der er anført i leveringsattesten, og som er bekræftet af andre oplysninger, som det ansvarlige organ har modtaget, med en foreløbig forarbejdningskoefficient. Det ansvarlige organ fastsætter nævnte koefficient ud fra de disponible data for den pågældende godkendte virksomhed. Den mængde spiseoliven, der tages i betragtning, må dog ikke overstige 90 % af mængden af leverede spiseoliven.

2. Forskuddet på støtten betales den producent, der har ansøgt herom efter artikel 7, stk. 1, fra den 16. oktober i indeværende produktionsår.

Artikel 10

1. Uden at dette berører de nedsættelser, der er fastsat i artikel 20d i forordning nr. 136/66/EØF, er støtten lig det i artikel 17a, stk. 2, i forordning (EF) nr. 2261/84 omhandlede enhedsbeløb, multipliceret med den mængde olivenolie, der i henhold til artikel 3, stk. 1, svarer til mængden af forarbejdede spiseoliven.

I forbindelse med støtten til den i artikel 2, stk. 1, omhandlede producent fastlægges mængden af forarbejdede spiseoliven ved at multiplicere den mængde, der er anført i leveringsattesten, og som er bekræftet af andre oplysninger, som det ansvarlige organ har modtaget, med en forarbejdningskoefficient for den pågældende virksomhed. Nævnte koefficient er lig med forholdet mellem summen af de forarbejdede spiseoliven og summen af de spiseoliven, som der blev udstedt leveringsattest for for det pågældende produktionsår for olivenolie.

Kan den mængde forarbejdede oliven, der svarer til mængden i leveringsattesten, ikke fastslås, beregnes mængderne af forarbejdede spiseoliven for de pågældende producenter med gennemsnitskoefficienten for de andre virksomheder. Uden at dette berører de rettigheder, som de pågældende olivendyrkere kan gøre gældende over for virksomheden, kan nævnte mængde forarbejdede oliven ikke overstige 75 % af mængden i leveringsattesten.

2. Støtten eller eventuelt støttens restbeløb betales helt til producenten efter den i artikel 8 omhandlede kontrol inden 90 dage efter Kommissionens fastsættelse af beløbet for enhedsstøtten.

Artikel 11

Spanien meddeler Kommissionen:

- straks de nationale foranstaltninger, der er truffet efter denne beslutning

- inden den 1. august i hvert produktionsår de mængder olivenolie, der svarer til den skønnede produktion af forarbejdede spiseoliven, samt de foreløbige forarbejdningskoefficienter for dette skøn

- inden den 16. juni i hvert af de følgende produktionsår de mængder olivenolie, der svarer til den faktiske produktion af forarbejdede spiseoliven, samt de endelige forarbejdningskoefficienter.

Artikel 12

Denne beslutning anvendes fra den 1. september 2001.

Artikel 13

Denne beslutning er rettet til Kongeriget Spanien.

Udfærdiget i Bruxelles, den 9. august 2001.

På Kommissionens vegne

Franz Fischler

Medlem af Kommissionen

(1) EFT 172 af 30.9.1966, s. 3025/66.

(2) EFT L 201 af 26.7.2001, s. 4.

(3) EFT L 293 af 31.10.1998, s. 50.

(4) EFT L 208 af 3.8.1984, s. 3.